KIRJALLINEN KYSYMYS E-2857/01 esittäjä(t): Alexandros Alavanos (GUE/NGL) komissiolle. Puuvillanviljelijöiden tuotannon erotteleminen tuettuun ja ei-tuettuun.



Virallinen lehti nro 115 E , 16/05/2002 s. 0177 - 0178



KIRJALLINEN KYSYMYS E-2857/01 esittäjä(t): Alexandros Alavanos (GUE/NGL) komissiolle (17. lokakuuta 2001) Aihe: Puuvillanviljelijöiden tuotannon erotteleminen tuettuun ja ei-tuettuun Kreikan maatalousministeri panee päätöksellään 55645/24.9.2001 (8 artiklan 5 kohta) täytäntöön viljelijäkohtaiset kiintiöt puuvillantuotannossa ja sallii, että siementenpoistoyrityksiin luovutetaan puuvillaeriä, jotka eivät saa tukea, vaikka asetuksessa (EY) N:o 1051/2001(1) annetaan mahdollisuus rajoittaa tietyin ehdoin ainoastaan viljelypinta-alaa eikä erotella luovutettavia eriä tukikelpoisiin ja ei-tukikelpoisiin. Puuvillantuottajat eivät edes tiedä, mitkä määrät lopulta saavat tukea ja mistä maksetaan ainoastaan markkinahinta (noin 56 drakmaa/kilo), eivätkä sitä, millä arviointiperusteilla ja koska heidän tuotantonsa uudelleenarvioidaan. He joutuvat pohtimaan ongelmaa, korjatako koko sato, kun markkinahinta tuskin riittää kattamaan sadonkorjuukustannukset. Asetuksen lisäksi myös komission kertomuksessa neuvostolle Kreikan esittämistä pyynnöistä puuvilla-alalla(2) hylätään mahdollisuus jakaa tuotanto viljelijäkohtaisesti ja jakaa se tukikelpoisiin ja ei-tukikelpoisiin puuvillaeriin. Tätä perustellaan sillä, että kahden puuvillatyypin olemassaolo aiheuttaa niin tuottajan kuin siementenpoistoyrityksen kohdalla vakavia ongelmia järjestelmän valvonnassa ja on olemassa tukia koskevien säännösten kiertämisen vaara. Lisäksi tällainen jakaminen edellyttäisi puuvillan tukijärjestelmän merkittävää muuttamista ja sen perussäännösten mukauttamista. 1. Voiko siementenpoistoyrityksiin tulla samanaikaisesti puuvillaeriä, joille maksetaan tukia, ja puuvillaeriä, joille ei makseta tukia? 2. Ovatko ne syyt lakanneet olemasta voimassa, jotka ovat aikaisemmin saaneet komission kieltämään sen(3), että Kreikka tukisi vain osaa kunkin tuottajan tuottamasta määrästä? 3. Onko komissio tutkinut, mitä toimenpiteitä siementenpoistoyrityksissä toteutetaan, jotta suljettaisiin pois se mahdollisuus, että tukikelpoisten ja ei-tukikelpoisten puuvillaerien samanaikaisten toimitusten avulla kierretään tukia koskevia säännöksiä? (1) EYVL L 148, 1.6.2001, s. 3. (2) KOM(1998) 10 lopullinen. (3) KOM(1998) 10 lopullinen. Franz Fischlerin komission puolesta antama vastaus (26. marraskuuta 2001) Komissio pyysi ja sai 24. syyskuuta 2001 annetun kansallisen säädöksen, joka koskee markkinointivuodesta 2001/2002 sovellettavan puuvillan uuden tukijärjestelmän osalta Kreikan viranomaisten päättämiä kansallisia toimenpiteitä. Kyseiseen säädökseen liittyvien virallisten oikeudellisten tekstien tarkastelu on komissiossa parhaillaan käynnissä, eikä komissio näin ollen voi vielä ilmaista asiasta kantaansa. Puuvillan tuotantotuesta 22 päivänä toukokuuta 2001 annetun neuvoston asetuksen (EY) N:o 1051/2001(1) 17 artiklan 4 kohdan mukaan jäsenvaltioilla on vastedes kuitenkin tarvittaessa mahdollisuus rajoittaa puuvillan tuotantotukeen oikeutettuja pinta-aloja tätä tarkoitusta varten hyväksyttyjen ympäristötoimien perusteella. Muilla kuin tukikelpoisilla pinta-aloilla tuotettu puuvilla voidaan puhdistaa siemenistä, mutta se ei voi saada yhteisön tukea eikä siihen voida soveltaa vähimmäishinnan noudattamista koskevaa velvoitetta. (1) EYVL L 148, 1.6.2001.